സര്ഗ വസന്തത്തിനൊരുങ്ങി ഷാര്ജ അന്താരാഷ്ട്ര പുസ്തകമേള നവംബര് 3 മുതല് അക്ഷരവസന്തത്തിന് ഒരുങ്ങി ഷാര്ജ. നാല്പതാമത് ഷാര്ജ ബുക്ക് ഫെയറിന് നവംബര് മൂന്നിന് തുടക്കമാകും. ആഗോള പ്രസിദ്ധീകരണ വ്യവസായത്തിന്റെ വീണ്ടെടുക്കലിന് പ്രചോദനമേല്കുകയാണ് പുസ്തക മേളയുടെ പ്രധാന ലക്ഷ്യമെനന്ന് ഷാര്ജ ബുക്ക് അതോറിറ്റി ചെയര്മാന് ഹിസ് എക്സലന്സി അഹമ്മദ് ബിന് റഖാദ് അല് ആമിരി അറിയിച്ചു. ഷാര്ജ ഹൗസ് ഓഫ് വിസ്ഡമില് വിളിച്ചു ചേര്ത്ത വാര്ത്താ സമ്മേളനത്തിലാണ് അദ്ദേഹം ഇക്കാര്യം അറിയിച്ചത്. നവംബര് 3 മുതല് 13 വരെ ഷാര്ജ എക്സ്പോ സെന്ററിലാണ് ബുക്ക് ഫെയര് നടക്കുന്നത്. ഹിസ് ഹൈനസ് ഷെയ്ഖ് ഡോക്ടര് സുല്ത്താന് ബിന് മുഹമ്മദ് അല് ഖാസിമിയുടെ രക്ഷകര്ത്വത്തിലാണ് പുസ്തകമേള നടക്കുന്നത്. ലോകപ്രസിദ്ധിയാര്ജിച്ച പുസ്തകമേളയുടെ നാല്പതാമത് പതിപ്പിനാണ് നവംബര് മൂന്നിന് തുടക്കമാകുന്നത്. ലോകത്തെ പ്രതിസന്ധിയിലാഴ്ത്തിയ കൊവിഡ് മഹാമാരിയുടെ പിടിയില് നിന്നും പതിയെ കരകയറുന്നതിനൊപ്പമാണ് അന്താരാഷ്ട്ര സര്ഗാത്മക മേളയ്ക്ക് ഷാര്ജ ഊര്ജം പകരുന്നത്. ലോകത്തിലെ തന്നെ ഏറ്റവും വലിയ മൂന്നാമത്തെ പുസ്തകോത്സവമാണ് ഷാര്ജ ബുക്ക് ഫെയര്. 83 രാജ്യങ്ങളില് നിന്നായി 1559 പ്രസാധകരും നിരവധി എഴുത്തുകാരും പുസ്തകോത്സവത്തില് പങ്കാളികകളാകും. ഇന്ത്യയില് നിന്ന് മാത്രം 83 പ്രസാധകര് പുസ്തക മേളയുടെ ഭാഗമാകും. അമിതാഭ് ഘോഷ്, ചേതന് ഭാഗത് തുടങ്ങിയ എഴുത്തുകാരും മേളയില് പങ്കെടുക്കുന്നുണ്ട്. എവിടെയും ശരിയായ പുസ്തകമുണ്ട് എന്ന ശീര്ഷകത്തിലാണ് പുസ്തക മേള നടക്കുന്നത്. പുസ്തകമേളയിലേക്കുള്ള പ്രവേശനം സൗജന്യമായിരിക്കും. സാംസ്കാരിക പരിപാടികളും ഭക്ഷണ മേളകളും, കുട്ടികള്ക്കായുള്ള പ്രത്യേക പരിപാടികളും പുസ്തകമേളയുടെ ഭാഗമായിരിക്കും. വാര്ത്താ സമ്മേളനത്തില് ഹിസ് എക്സലന്സി അഹമ്മദ് ബിന് റഖാദ് അല് അമിരി, സ്പെയിന് സ്ഥാനപതി ലിംഗോ ഡി പലാസിയോ എസ്പാന, ഷാര്ജ ബുക്ക് അതോറിറ്റി ജനറല് കോര്ഡിനേറ്റര് ഖൗല അല് മുജൈനി, ഷാര്ജ പോലീസിലെ സെന്ട്രല് ഓപറേഷന്സ് ഡയറക്ടര് ജനറലായ ബ്രിഗേഡിയര് ജനറല് ഡോക്ടര് അഹമ്മദ് സയീദ് അല് നൗര്, ഷാര്ജ ബുക്ക് അതോറിറ്റി, ഷാര്ജ ബ്രോഡ്കാസ്റ്റിംഗ് അതോറിറ്റി, എത്തിസലാത്ത് എന്നീ സ്ഥാപനങ്ങളിലെ പ്രമുഖ വ്യക്തികളും പങ്കെടുത്തു.